I slutningen af november advarede Carla Sands i den færøske avis Sosialurin om, at Huawei kan spionere eller lukke ned for Færøernes 5G-net, hvis det kinesiske kommunistparti beder om det.

Dengang vakte det både opsigt på Færøerne og i Danmark, at den amerikanske ambassadør gik ind i debatten om udviklingen af det nye netværk.

HVAD ER 5G? Mobilnettet kører i dag på en teknologi, der blev døbt 4G (eller LTE). Det har sikret relativ hurtig internetforbindelse via mobilen.

Næste generation er døbt 5G og rummer markante ændringer - ikke mindst ved at bruge nye frekvenser, der kan sende data med langt højere hastigheder end 4G-nettet.

Andre fordele er en mindre forsinkelse på signalet end med dagens mobilnetværk.

Flere danske teleselskaber er begyndt at lave forsøgs-netværk med 5G og annoncerer nu, at danskerne får adgang til 5G-nettet i 2020.

De første telefoner, der kan bruge 5G-mobilnet, kommer nu på markedet. Men de er stadig en sjældenhed.

Kilde: Finans.dk

Men Carla Sands holder fast i sin kritik.

- Kina fængsler ikke bare egne borgere, de eksporterer også deres totalitære adfærd til andre lande. En af årsagerne til, at Huawei er et succesfuldt teleselskab i dag, er, at de har stjålet amerikanske immaterielle rettigheder, siger hun til DR Nyheder.

'Han arbejder for de kinesiske kommunister'

Har du beviser for, at Huawei spionerer eller har mulighed for at slukke for deres netværk?

- Det er et godt spørgsmål. 5G er fundamentalt set anderledes end 4G. 5G er maskiner, som taler med hinanden og kommunikerer. Så med 5G vil det handle om infrastruktur som internettet eller elforsyning i et land eller en region. Når først et kinesisk teleselskab har kontrollen med 5G-infrastrukturen, så kan det blive kontrolleret af Huawei, siger hun.

Har du efterretninger eller andre beviser for, at de er i stand til at gøre de her ting? Huaweis nordiske direktør, Kenneth Fredriksen, siger, at det er udokumenterede påstande og spekulationer.

- Selvfølgelig (siger han det, red.), for det er han betalt til, og jeg forstår det, som at han arbejder for de kinesiske kommunister. Det er dem, han arbejder for, og de er i gang med at eksportere deres overvågning, korruption og bestikkelse rundt om i verden, siger hun.